CELEX: 62021CN0445
Language: el
Date: 2021-07-15 00:00:00
Title: Υπόθεση C-445/21: Αίτηση προδικαστικής αποφάσεως την οποία υπέβαλε το Sofiyski gradski sad (Βουλγαρία) στις 15 Ιουλίου 2021 — «EUROBANK BULGARIA» AD κατά NI, RZ, «DMD DEVELOPMENTS» OOD

11.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 412/6
            
         
      Αίτηση προδικαστικής αποφάσεως την οποία υπέβαλε το Sofiyski gradski sad (Βουλγαρία) στις 15 Ιουλίου 2021 — «EUROBANK BULGARIA» AD κατά NI, RZ, «DMD DEVELOPMENTS» OOD
      (Υπόθεση C-445/21)
      (2021/C 412/03)
      Γλώσσα διαδικασίας: η βουλγαρική
      
         Αιτούν δικαστήριο
      
      Sofiyski gradski sad
      
         Διάδικοι στην υπόθεση της κύριας δίκης
      
      
         Ενάγουσα:«EUROBANK BULGARIA» AD
      
         Εναγόμενοι: NI, RZ, «DMD DEVELOPMENTS» OOD
      
         Προδικαστικά ερωτήματα
      
      
                  1)
               
               
                  Πρέπει ο όρος «καταναλωτής», όπως αυτός χρησιμοποιείται στο άρθρο 17 του κανονισμού (ΕΕ) 1215/2012 (1) του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις, να ερμηνευθεί σύμφωνα με το περιεχόμενο το οποίο έχει στην οδηγία 87/102/ΕΟΚ (2) του Συμβουλίου, της 22ας Δεκεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών που διέπουν την καταναλωτική πίστη ή έχει αυτοτελές περιεχόμενο ο εν λόγω όρος;
               
            
                  2)
               
               
                  Ασκεί επιρροή, στο πλαίσιο της εξέτασης της ιδιότητας του «καταναλωτή», ο σκοπός που απορρέει από το νόμιμο αποτέλεσμα της σύμβασης, η οποία, εν προκειμένω, παρέχει τη δυνατότητα μελλοντικού κέρδους (επενδυτικό σχέδιο), ή είναι κρίσιμη η σχέση της σύμβασης με τις επαγγελματικές δραστηριότητες που ασκεί το πρόσωπο κατά τον χρόνο της σύναψής της;
               
            
                  3)
               
               
                  Έχει ο όρος «σύμβαση δανείου με σταδιακή εξόφληση», όπως αυτός χρησιμοποιείται στο άρθρο 17, παράγραφος 1, στοιχείο β', του κανονισμού (ΕΕ) 1215/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις, την έννοια ότι αφορά μόνο συμβάσεις για αγαθά (ενσώματα αντικείμενα, κινητά) ή περιλαμβάνει όλα τα δάνεια, συμπεριλαμβανομένων εκείνων που προέρχονται από σύμβαση τραπεζικής πίστωσης η οποία έχει συναφθεί με σκοπό την αγορά ακινήτου που προορίζεται για κατοικία;
               
            
                  4)
               
               
                  Δεδομένου ότι ο κανονισμός 1215/2012 παραπέμπει στο άρθρο του 62, παράγραφος 1, στο εθνικό δίκαιο του επιληφθέντος δικαστηρίου όσον αφορά την έννοια της «κατοικίας», μπορούν από τον εν λόγω κανονισμό να συναχθούν αυτοτελή κριτήρια (για παράδειγμα, το τυπικό χαρακτηριστικό στοιχείο της συνδέσεως με συγκεκριμένη επικράτεια) προκειμένου να διαπιστωθεί αν υφίσταται κατοικία στο έδαφος κράτους μέλους σε δικαστήριο του οποίου έχει ασκηθεί αγωγή κατά καταναλωτή;
               
            
                  5)
               
               
                  Στο μέτρο που μια σύμβαση πίστωσης η οποία έχει συναφθεί με σκοπό την αγορά ακινήτου που προορίζεται για κατοικία μπορεί να αποτελέσει σύμβαση συναφθείσα με καταναλωτή κατά την έννοια του άρθρου 17, παράγραφος 1, στοιχείο γ', του κανονισμού (ΕΕ) 1215/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις, πώς πρέπει να ερμηνευθεί o όρος «συνήθης διαμονή», όπως αυτός χρησιμοποιείται στο άρθρο 19, σημείο 3, του ίδιου κανονισμού, και, ειδικότερα, είναι δυνατόν ο όρος αυτός να συνδέεται με το κέντρο των κύριων συμφερόντων του καταναλωτή;
               
            
                  6)
               
               
                  Στην περίπτωση που ο κανονισμός (ΕΕ) 1215/2012 θεσπίζει αυτοτελή κριτήρια προκειμένου να διασφαλισθεί η αποτελεσματική εφαρμογή του όσον αφορά την έννοια της «κατοικίας», πρέπει να καθορίζεται βάσει της εννοίας αυτής και η κατά τόπον αρμοδιότητα;
               
            
         (1)  ΕΕ 2012, L 351, σ. 1.
      
         (2)  ΕΕ 1987, L 42, σ. 48.